યમુના નદીના કિનારે ગાઢ જંગલમાં ઉર્વા ઋષિનો આશ્રમ હતો. આશ્રમના નિર્માણમાં તથા દિનચર્યામાં ઉપયોગી મોટાભાગની વસ્તુઓ વાંસમાંથી બનાવી હતી. હિંસક પ્રાણીઓથી બચવા ઊંચા ઝાડ ઉપર વાંસની ઝૂંપડી બનાવી હતી. આશ્રમની નજીક પથ્થરોની વચ્ચે બનેલા પ્રાકૃતિક તળાવમાંથી પાણી લેવા માટે વાંસની પાઇપલાઇન પણ બનાવી હતી. આશ્રમમાં ભોજન-પ્રસાદ માટે બનાવેલ વાંસનાં પાત્રોમાં કેળ તથા ખાખરાનાં પાનનો ઉપયોગ થતો હતો. આ વાંસ અને ઉર્વા ઋષિની વચ્ચે આત્મીય સંબંધ બંધાયો હતો. ઉર્વા ઋષિ વાંસમાંથી બનાવેલ હિંચકા ઉપર શાંતિની પળોમાં નિરાંતે નિજાનંદમાં બેઠા હતા. વાંસે આ સુંદર-અમૂલ્ય તક ઝડપી ઋષિવરને પોતાની મનોવ્યથા જણાવી.